0000C000
दिल्ली के ख्याला में अंकित सक्सेना नाम के एक शख्स की बड़ी ही बेरहमी से गला काट कर हत्या कर दी गई. अंकित एक मुस्लिम लड़की से प्यार करता था. उससे शादी करना चाहता था. इस घटना के बाद सियासत भी तेज हो गई है. दिल्ली बीजेपी अध्यक्ष मनोज तिवारी सबसे पहले अंकित के घर पहुंचे. वहीं रविवार को आम आदमी पार्टी के नेता संजय सिंह भी अंकित के घर परिवार वालों से मिलने पहुंचे.
अंकित सक्सेना के परिवार से मुलाकात के बाद संजय सिंह ने कहा, 'अंकित के परिवार से मिला हूं. बहुत ही दर्दनाक घटना है ये, जिन्होंने भी ऐसा किया है, वे लोग दरिंदे हैं. दिल्ली सरकार पूरी मदद करेगी. उनके इलाज से लेकर उनकी आर्थिक मदद तक सबकुछ दिल्ली सरकार देगी.'
एक करोड़ रुपये के सवाल पर क्या बोले संजय सिंह?
बीजेपी ने ये मांग की है कि सीएम अरविंद केजरीवाल हर जगह एक करोड़ रुपये मदद के तौर पर देते हैं, तो अंकित के परिवार को भी उतनी ही राशि मिलनी चाहिए. इसी को लेकर जब संजय सिंह से सवाल किया गया तो उन्होंने कहा, 'दिल्ली सरकार अपनी ओर से हर संभव मदद देने को तैयार है.'
'कुछ संगठनों ने अंकित के परिवार को भड़काने की कोशिश की'
संजय सिंह के मुताबिक इस मामले को सांप्रदायिक रंग नहीं दिया जाना चाहिए. कुछ संगठनो ने अंकित सक्सेना के परिवार को भड़काने की कोशिश की है. मगर परिवार का कहना है कि उनकी लड़ाई किसी धर्म से नहीं है, जिन्होंने उनके बेटे को मारा है, उन्हें सजा मिले.
'आजतक' संवाददाता से बदसलूकी का सवाल टाल गए संजय
दिल्ली के करावल नगर में सीएम अरविंद केजरीवाल की रैली में 'आजतक' संवाददाता से आम आदमी पार्टी के कार्यकर्ताओं ने बदसलूकी की. जब इस बारे में संजय सिंह से पूछा गया तो उनका कहना था कि उन्हें मामले की जानकारी नहीं है. बता दें कि इस मामले में रिपोर्टर अंकित यादव ने एफआईआर दर्ज कराई है और पुलिस ने वीडियो फूटेज के आधार पर दो लोगों को गिरफ्तार किया है.
vec_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva